
ЧӐВАШ РЕСПУБЛИКИН
САККУНӖ

ЧӐВАШ РЕСПУБЛИКИНЧЕ 
БИЗНЕСА ЯВАПЛӐ ТЫТСА ПЫРАССИНЕ 
АТАЛАНТАРАССИ ҪИНЧЕН

Чӑваш Республикин Патшалӑх Канашӗ 
2025 ҫулхи раштав уйӑхӗн 25-мӗшӗнче
йышӑннӑ

1 статья. Ҫак Саккун йӗркелекен ыйтусем
Ҫак Саккун Чӑваш Республикинче бизнеса яваплӑ тытса пырассине аталантарас сферӑра Чӑваш Республикин ӗҫ тӑвакан органӗсем, Чӑваш Республикинчи вырӑнти хӑй тытӑмлӑх органӗсем, юридически сӑпатсем тата уйрӑм предпринимательсем хушшинче Чӑваш Республикин социаллӑ пурнӑҫпа экономика тата инвестици аталанӑвӗ валли условисем туса хурас тӗллевпе пулакан хутшӑнусене йӗркелесе тӑрать. 

[bookmark: Par24]2 статья.	Чӑваш Республикинче бизнеса яваплӑ тытса пырассине аталантарас сферӑра право тӗлӗшӗнчен йӗркелесе тӑрасси 
Чӑваш Республикинче бизнеса яваплӑ тытса пырассине аталантарас сферӑра право тӗлӗшӗнчен йӗркелесе тӑрассине Раҫҫей Федерацийӗн Конституцийӗпе, федераци саккунӗсемпе тата Раҫҫей Федерацийӗн ытти нормативлӑ право акчӗсемпе, Чӑваш Республикин Конституцийӗпе, ҫак Саккунпа, Чӑваш Республикин ытти саккунӗсемпе, Чӑваш Республикин ытти нормативлӑ право акчӗсемпе тата муниципаллӑ нормативлӑ право акчӗсемпе килӗшӳллӗн пурнӑҫлаҫҫӗ.
[bookmark: Par28]3 статья. Ҫак Саккунра усӑ куракан тӗп ӑнлавсем
1. Ҫак Саккун тӗллевӗсем валли ҫак тӗп ӑнлавсемпе усӑ кураҫҫӗ:
1) Чӑваш Республикинче бизнеса яваплӑ тытса пырасси – юридически сӑпатӑн е уйрӑм предпринимателӗн Чӑваш Республикине ҫирӗппӗн аталантарма пулӑшакан, ҫав шутра тавралӑха сыхласа хӑварса, пурне те тивӗҫлӗ чи лайӑх технологисене усӑ курса, ӗҫлекенсем тата вӗсен ҫемйисен членӗсем валли социаллӑ хушма гарантисем палӑртса, экологи, социаллӑ, вӗренӳ, ыр кӑмӑллӑх проекчӗсене тата Чӑваш Республикинче пурӑнакан ҫынсен пурнӑҫӗн пахалӑхне тата шайне лайӑхлатассипе ҫыхӑннӑ ытти проектсене пурнӑҫласа тӑвакан ӗҫӗ-хӗлӗ;
2) Чӑваш Республикинчи предпринимательлӗх ӗҫ-хӗлӗн яваплӑ субъекчӗ – Чӑваш Республикинче бизнеса яваплӑ тытса пырассине пурнӑҫлакан, Чӑваш Республикин Министрсен Кабинечӗ палӑртнӑ критерисене тивӗҫтерекен тата Чӑваш Республикинчи предпринимательлӗх ӗҫ-хӗлӗн яваплӑ субъекчӗсен реестрне (малалла ҫавӑн пекех – Реестр) кӗртнӗ юридически сӑпат е уйрӑм предприниматель (малалла ҫавӑн пекех – предпринимательлӗх ӗҫ-хӗлӗн субъекчӗ);
3) Чӑваш Республикинчи предпринимательлӗх ӗҫ-хӗлӗн яваплӑ субъекчӗсене пулӑшу памалли мерӑсем – Чӑваш Республикин ӗҫ тӑвакан органӗсем тата Чӑваш Республикинчи вырӑнти хӑй тытӑмлӑх органӗсем пурнӑҫлакан тата Чӑваш Республикинче бизнеса яваплӑ тытса пырассине аталантарма янӑ йӗркелӳ, финанс тата пурлӑх енӗпе тӑвакан ӗҫсем.
2. Ҫак Саккунра усӑ куракан ытти ӑнлавсемпе Раҫҫей Федерацийӗн саккунӗсемпе тата Чӑваш Республикин саккунӗсемпе палӑртнӑ пӗлтерӗшсемпе усӑ кураҫҫӗ.

4 cтатья.	Чӑваш Республикинче бизнеса яваплӑ тытса пырассине аталантарас ӗҫӗн тӗп принципӗсем 
Чӑваш Республикинче бизнеса яваплӑ тытса пырассине аталантарас ӗҫ ҫак принципсем ҫинче никӗсленсе тӑрать:
1) объективлӑх, никама пӑхӑнманлӑх тата экономика тӗлӗшӗнчен сӑлтавлани;
2) предпринимательлӗх ӗҫ-хӗлӗн субъекчӗсем валли Чӑваш Республикинчи предпринимательлӗх ӗҫ-хӗлӗн яваплӑ субъекчӗн статусне тата Чӑваш Республикинчи предпринимательлӗх ӗҫ-хӗлӗн яваплӑ субъекчӗсен пулӑшу мерисене илме кирлӗ информацин уҫҫӑнлӑхӗ тата юрӑхлӑхӗ; 
3) патшалӑх интересӗсем тата Чӑваш Республикинчи предпринимательлӗх ӗҫ-хӗлӗн яваплӑ субъекчӗсен интересӗсем шайлашуллӑ пулни;
4) Чӑваш Республикинче бизнеса яваплӑ тытса пырассине аталантарма лайӑх условисемпе тивӗҫтерни.

5 статья.	Чӑваш Республикинчи предпринимательлӗх ӗҫ-хӗлӗн яваплӑ субъекчӗн статусӗ 
1. Предпринимательлӗх ӗҫ-хӗлӗн субъектне Чӑваш Республикинчи предпринимательлӗх ӗҫ-хӗлӗн яваплӑ субъекчӗ тесе Чӑваш Республикин Министрсен Кабинечӗ полномочи панӑ Чӑваш Республикин ӗҫ тӑвакан органӗ (малалла – полномочиллӗ орган) предпринимательлӗх ӗҫ-хӗлӗн субъекчӗ Чӑваш Республикин Министрсен Кабинечӗ палӑртнӑ критерисене тивӗҫтернӗ чухне йышӑнать.
2. Чӑваш Республикинчи предпринимательлӗх ӗҫ-хӗлӗн яваплӑ субъекчӗн статусне памалли, вӑйра тӑмалли срока тӑсмалли тата чарса хумалли йӗркене, ҫавӑн пекех ҫавнашкал статуса чарса хумалли сӑлтава, Чӑваш Республикинчи предпринимательлӗх ӗҫ-хӗлӗн яваплӑ субъекчӗн статусӗн вӑйӗн срокне Чӑваш Республикин Министрсен Кабинечӗ палӑртать.
3. Чӑваш Республикин Министрсен Кабинечӗ ҫак статьян 1-мӗш пайӗнче кӑтартнӑ критерисене улӑштарни Чӑваш Республикинчи предпринимательлӗх ӗҫ-хӗлӗн яваплӑ субъектне маларах панӑ статуса чарса хумалли сӑлтав шутланмасть.

[bookmark: Par93]6 статья.	Чӑваш Республикинчи предпринимательлӗх ӗҫ-хӗлӗн яваплӑ субъекчӗсен реестрӗ 
1. Чӑваш Республикинчи предпринимательлӗх ӗҫ-хӗлӗн яваплӑ субъекчӗн статусне панӑ предпринимательлӗх ӗҫ-хӗлӗн субъекчӗсем ҫинчен калакан сведенисене Чӑваш Республикинчи предпринимательлӗх ӗҫ-хӗлӗн яваплӑ субъекчӗсен реестрне кӗртеҫҫӗ.
2. Реестра йӗркелес тата тытса пырас, унтан ҫырса илнисемпе тивӗҫтерес ӗҫе полномочиллӗ орган Чӑваш Республикин Министрсен Кабинечӗ палӑртнӑ йӗркепе пурнӑҫлать.
3. Реестрти сведенисене полномочиллӗ органӑн "Интернет" информаципе телекоммуникаци сетӗнчи официаллӑ сайтне вырнаҫтармалла.
[bookmark: Par120]7 статья.	Чӑваш Республикинче бизнеса яваплӑ тытса пырассине аталантарма условисем тӑвасси 
1. Чӑваш Республикин ӗҫ тӑвакан органӗсем Чӑваш Республикинче бизнеса яваплӑ тытса пырассине аталантарма условисем туса хурас енӗпе мерӑсем йышӑнаҫҫӗ.
2. Чӑваш Республикинче бизнеса яваплӑ тытса пырассине аталантарма условисем туса хумалли мерӑсен шутне ҫаксем кӗреҫҫӗ:
1) бизнеса яваплӑ тытса пырассине аталантарас ӗҫе тивӗҫтерекен Чӑваш Республикин нормативлӑ право акчӗсене йышӑнасси;
2) бизнеса яваплӑ тытса пырассине халӑх хушшинче сарасси;
3) Чӑваш Республикинчи предпринимательлӗх ӗҫ-хӗлӗн яваплӑ субъекчӗсене пулӑшу мерисем парасси;
4) предпринимательлӗх ӗҫ-хӗлӗн субъекчӗсене Чӑваш Республикинчи предпринимательлӗх ӗҫ-хӗлӗн яваплӑ субъекчӗсене Чӑваш Республикинче паракан пулӑшу мерисем, вӗсене паракан йӗрке ҫинчен пӗлтерсе тӑрасси;
5) Раҫҫей Федерацийӗн саккунӗсемпе килӗшӳллӗн таварсем, ӗҫсем тата пулӑшу ӗҫӗсем туяннӑ чухне предпринимательлӗх ӗҫ-хӗлӗн субъекчӗсен ӗҫри ырӑ ятне хак паракан индексӗн шутпа палӑртакан пӗлтерӗшӗн хакӗпе Раҫҫей Федерацийӗн предпринимательлӗх ӗҫ-хӗлӗн субъекчӗсен ӗҫри ырӑ ятне хак парассипе ҫыхӑннӑ наци стандарчӗпе килӗшӳллӗн усӑ курасси.
3. Чӑваш Республикинче бизнеса яваплӑ тытса пырассине аталантарма условисем туса хумалли мерӑсене пурнӑҫлассине йӗркелесе тӑрас ӗҫе полномочиллӗ орган пурнӑҫлать.

[bookmark: Par126]8 статья.	Чӑваш Республикинчи предпринимательлӗх ӗҫ-хӗлӗн яваплӑ субъекчӗсене пулӑшмалли мерӑсем 
Чӑваш Республикинче бизнеса яваплӑ тытса пырассине аталантарассине хавхалантарас ӗҫе Чӑваш Республикинчи предпринимательлӗх ӗҫ-хӗлӗн яваплӑ субъекчӗсене паракан ҫак пулӑшу мерисене парса пурнӑҫлаҫҫӗ:
1) Чӑваш Республикинчи предпринимательлӗх ӗҫ-хӗлӗн яваплӑ субъекчӗсен ыйтӑвӗсене чи малтан пӑхса тухасси;
2) Чӑваш Республикинчи предпринимательлӗх ӗҫ-хӗлӗн яваплӑ субъекчӗсен Чӑваш Республикин ӗҫ тӑвакан органӗсем паракан патшалӑх пулӑшӑвне парасси ҫинчен калакан заявленийӗсене чи малтан пӑхса тухасси, ҫав шутра ҫавнашкал пулӑшӑва памалли срока кӗскетесси;
3) Чӑваш Республикинчи предпринимательлӗх ӗҫ-хӗлӗн яваплӑ субъекчӗсем ресурссемпе тивӗҫтерекен организацисемпе ҫыхӑнса ӗҫленипе ҫыхӑннӑ ыйтусене татса пама пулӑшасси;
4) информаципе консультаци енӗпе чи малтан пулӑшу парасси, ҫав шутра инвестици проекчӗсене тытса пынӑ чухне;
5) Чӑваш Республикин ӗҫ тӑвакан органӗсен компетенцийӗ шайӗнче кадрсемпе тивӗҫтерес енӗпе пулӑшу парасси;
6) Чӑваш Республикинчи предпринимательлӗх ӗҫ-хӗлӗн яваплӑ субъекчӗ хуҫалӑх ӗҫ-хӗлне тытса пынипе ҫыхӑннӑ ыйтусене татса парас енӗпе Чӑваш Республикин ӗҫ тӑвакан органӗсен компетенцийӗ шайӗнче пулӑшу парасси;
7) Инвестици политики енӗпе ӗҫлекен канаша Чӑваш Республикинчи предпринимательлӗх ӗҫ-хӗлӗн яваплӑ субъекчӗ федерацин ӗҫ тӑвакан влаҫӗн органӗсемпе, Чӑваш Республикин ӗҫ тӑвакан органӗсемпе тата Чӑваш Республикинчи вырӑнти хӑй тытӑмлӑх органӗсемпе хутшӑнса пайӑр инвестици проекчӗсене пурнӑҫланӑ чухне йӗркелесе ҫитермен ыйтусене пӑхса тухма тӑратасси;
8) Чӑваш Республикинче бизнеса яваплӑ тытса пырассине аталантарма пулӑшакан выставкӑсене, экспозицисене, конкурссене, семинарсене, наукӑпа практика конференцийӗсене тата форумсене йӗркеленӗ чухне пулӑшасси;
9) Чӑваш Республикинче бизнеса яваплӑ тытса пырас ӗҫӗн лайӑх практикисем ҫинчен калакан информаципе аналитика материалӗсене пичетлесе кӑларассине йӗркелесси;
10) Чӑваш Республикин Чӑваш Республикин тивӗҫлӗ финанс ҫулӗнчи тата планпа пӑхнӑ тапхӑрти республика бюджечӗ ҫинчен калакан саккунӗнче пӑхса хӑварнӑ тӗслӗхсенче Чӑваш Республикин Министрсен Кабинечӗ палӑртнӑ йӗркепе Чӑваш Республикин республика бюджетӗнчен субсидисем, ҫав шутра субсидисем евӗр грантсем, уйӑрса парасси;
11) Раҫҫей Федерацийӗн налуксем тата пуҫтарусем ҫинчен калакан саккунӗсемпе тата Чӑваш Республикин саккунӗсемпе килӗшӳллӗн налук ҫӑмӑллӑхӗсене парасси;
12) Раҫҫей Федерацийӗн Ҫӗр кодексӗпе тата Чӑваш Республикин "Социаллӑ пурнӑҫпа культура, коммуналлӑ хуҫалӑхпа йӑла объекчӗсем тата инвестицин пысӑк проекчӗсем (вӗсене вырнаҫтарас (пурнӑҫлас) тӗллевпе Чӑваш Республикин патшалӑх харпӑрлӑхӗнчи, муниципаллӑ харпӑрлӑхри ҫӗр лаптӑкне тата патшалӑх харпӑрлӑхне уйӑрман ҫӗр лаптӑкне аукционсем ирттермесӗрех арендӑна уйӑрса пама ирӗк параҫҫӗ) тивӗҫтермелли виҫесене палӑртасси ҫинчен" 2015 ҫулхи ҫӗртме уйӑхӗн 22-мӗшӗнчи 32 №-лӗ саккунӗпе килӗшӳллӗн патшалӑх харпӑрлӑхӗнчи, муниципаллӑ харпӑрлӑхри ҫӗр лаптӑкӗсенене е патшалӑх харпӑрлӑхне уйӑрман ҫӗр лаптӑкӗсене торгисем ирттермесӗрех арендӑна уйӑрса парасси;
13) Чӑваш Республикин саккунӗсемпе килӗшӳллӗн ытти пулӑшу мерисене парасси.
2. Ҫак статьян 1-мӗш пайӗпе пӑхса хӑварнӑ пулӑшу мерисене панӑ чухне полномочиллӗ орган тата Чӑваш Республикин ӗҫ тӑвакан ытти органӗсем, Чӑваш Республикинчи предпринимательлӗх ӗҫ-хӗлӗн яваплӑ субъекчӗсем пӗр-пӗринпе хутшӑнса ӗҫлемелли регламента Чӑваш Республикин Министрсен Кабинечӗ палӑртать.
3. Чӑваш Республикинчи вырӑнти хӑй тытӑмлӑх органӗсем Чӑваш Республикинче бизнеса яваплӑ тытса пырассине аталантарас ыйтусемпе муниципаллӑ право акчӗсене йышӑнаҫҫӗ, хӑйсен полномочийӗсем шайӗнче Чӑваш Республикинчи предпринимательлӗх ӗҫ-хӗлӗн яваплӑ субъекчӗсене пулӑшу параҫҫӗ.

[bookmark: Par131]9 статья.	Чӑваш Республикинче бизнеса яваплӑ тытса пырассине аталантарас ӗҫ тӑрӑмӗн мониторингӗ 
Полномочиллӗ орган Чӑваш Республикин ӗҫ тӑвакан органӗсем тата Чӑваш Республикинчи вырӑнти хӑй тытӑмлӑх органӗсем валли паракан пулӑшу мерисен тухӑҫлӑхне ӳстерес енӗпе, ҫавӑн пекех Чӑваш Республикинче бизнеса яваплӑ тытса пырассине аталантарас сферӑра нормативлӑ право акчӗсене лайӑхлатас енӗпе сӗнӳсем туса хатӗрлес тӗллевпе Чӑваш Республикинче бизнеса яваплӑ тытса пырассине аталантарас ӗҫ тӑрӑмӗн мониторингне Чӑваш Республикин Министрсен Кабинечӗн палӑртнӑ йӗркепе тӑвать.

10 статья. Ҫак Саккун вӑя кӗресси
Ҫак Саккун ӑна официаллӑ йӗркепе пичетлесе кӑларнӑ кунран пуҫласа вӑя кӗрет. 

